Den engelske Premier League klub Chelsea FC har valgt Saltum IF og Nols Stadion som lokation for deres første fodboldskole i Danmark, og det er takket en nordjyde med gode forbindelser. - Vi fik det arrangeret, fordi vi har en gammel kending af klubben, som er født i Saltum, og som nu har et netværk i Chelsea, siger koordinator for fodboldskolen Rie Hovalt. Chelsea har tidligere arrangeret fodboldskoler i Norge, men ledte efter muligheder for at starte samme koncept op i Danmark og Sverige. Her var Rie Hovalt og Saltum IF så heldige at have en kontakt i Chelsea, som hurtigt foreslog Saltum, som en lokation for storklubbens fodboldskole, og herefter gik det stærkt med at få en aftale på plads, som kommer til at glæde især drenge og piger i alderen syv-16 år. Stor oplevelse for lille klub Fra lørdag til mandag i efterårsferien kommer en række trænere fra Chelsea som skal træne unge fodboldspillere, som tilmelder sig fodboldskolen. Og mon ikke, der bliver en masse fodboldglade unge, som står klar til at møde nogle af verdens bedste. Seks voksne fra klubben kommer samtidig til at deltage i fodboldskolen, for at oversætte fra de engelsktalende trænere til de tilmeldte, som ikke kan engelsk endnu. - Det er kæmpestort for så lille en klub. Det kommer til at give en masse omtale for både byen og klubben, siger Rie Hovalt.

Opsummering:
Når efterårsferien skydes i gang, får den nordjysk fodboldklub pænt besøg fra en af verdens største klubber.